62020TJ0631_RES
Дело T‑631/20
MZ
срещу
Европейска комисия
Решение на Общия съд (осми разширен състав) от 6 юли 2022 година
„Публична служба — Длъжностни лица — Конкурс EPSO/AD/363/18 за назначаване на администратори в областта на данъчното облагане — Ограничаване на избора на втория език, на който се провеждат изпитите — Невключване в списъка с резерви — Възражение за незаконосъобразност — Допустимост — Дискриминация, основана на езика — Особен характер на длъжностите, които трябва да бъдат заети — Обосноваване — Интерес на службата — Пропорционалност“
Жалби на длъжностните лица – Възражение за незаконосъобразност – Актове, срещу които може да се повдигне възражение за незаконосъобразност – Обявление за конкурс – Езиков режим – Допустимост – Условия – Пряка правна връзка между обжалвания акт и въпросното обявление за конкурс – Обхват – Необходимост да се докаже възможността за получаване на по-добра оценка на изпитите при липса на езиково ограничение
(членове 266, 270 и 277 ДФЕС; член 47 от Хартата на основните права на Европейския съюз)
(вж. т. 31—48 и 51—54)
Длъжностни лица – Обявление за конкурс на общо основание – Езици за участие в изпитите – Ограничаване на избора на втория език – Дискриминация, основана на езика – Обосноваване с интереса на службата да се назначат незабавно оперативни лица – Допустимост – Условие – Връзка между естеството на функциите, свързани с длъжностите, които трябва да бъдат заети, и изискваните езикови познания
(член 1г и член 28, буква е) от Правилника за длъжностните лица и член 1, параграф 1, буква е) от приложение III към него; член 1 от Регламент № 1 на Съвета)
(вж. т. 69—71 и 77—94)
Резюме
На 11 октомври 2018 г., Европейската служба за подбор на персонал (EPSO) публикува обявление за конкурс на общо основание EPSO/AD/363/18. Целта на този конкурс е да се съставят списъци с издържали конкурса лица с цел назначаване като администратори в митническата и данъчната област. В обявлението за конкурса се изисква по-специално като условие за допускане до конкурса владеенето на най-малко два официални езика на Европейския съюз, вторият от които трябва да бъде английски или френски.
Жалбоподателката MZ, италианска гражданка, кандидатства за този конкурс и избира италиански език като първи език, а френски език — като втори език (наричан по-нататък „вторият език“). Тя е поканена да участва в тестовете в рамките на центъра за оценяване, които се провеждат на посочения втори език.
Впоследствие председателят на конкурсната комисия уведомява жалбоподателката за решението на конкурсната комисия да не включи името ѝ в списъка на издържалите конкурса, тъй като не е получила минималната оценка, изисквана за всеки от тестовете. Вследствие на искането за преразглеждане на жалбоподателката конкурсната комисия постановява решение (наричано по-нататък „обжалваното решение“), с което потвърждава първоначалното си решение.
Поради това жалбоподателката подава пред Общия съд жалба за отмяна. В това отношение тя изтъква, наред с другото, основание, изведено от възражение за незаконосъобразност на езиковия режим, предвиден в обявлението за конкурса.
Общият съд уважава жалбата и дава разяснения относно допустимостта на възражение за незаконосъобразност на обявление за конкурс, повдигнато от отстранен кандидат.
Съображения на Общия съд
Общият съд посочва най-напред, че когато даден кандидат понася последиците от обявление за конкурс, представляващо акт с общо приложение, без да е могъл да поиска отмяната му в рамките на жалба, която несъмнено би била допустима, допустимостта на възражението за незаконосъобразност не е обусловена от доказването на наличието на тясна връзка между самите мотиви на спорното индивидуално решение и основанието, изведено от незаконосъобразността на неоспореното своевременно обявление за конкурса.
В такъв случай, като се има предвид принципът на ефективна съдебна защита, който предполага, че срещу акт, който не може да бъде предмет на жалба за отмяна, трябва да може да бъде повдигнато възражение за незаконосъобразност, допустимостта на възражението за незаконосъобразност на акт с общо приложение е обусловена от двойното условие обжалваният индивидуален акт да е бил приет в пряко приложение на акта с общо приложение и жалбоподателят да има правен интерес да обжалва индивидуалното решение, което е предмет на основната жалба.
По-нататък, що се отнася до първото условие, а именно да се установи дали обжалваното решение е прието в пряко приложение на обявлението за конкурса, е допустимо повдигането на възражение за незаконосъобразност на разпоредби от акт с общо приложение, които представляват правното основание на индивидуалното решение или имат пряка правна връзка с него. Такъв е случаят с обявление за конкурс, което представлява както рамката за законосъобразност, така и рамката за преценка на конкурсната комисия, като в него се предвижда и процедурата, по която конкурсната комисия е приела обжалваното решение.
Що се отнася до второто условие, свързано с правния интерес, то предполага възражението за незаконосъобразност да може чрез резултата от него да бъде от полза за повдигналата го страна. В това отношение обаче, поради риска на жалбоподателката да бъде възложено да представи невъзможно за представяне доказателство, от нея не може да се изисква да докаже, че в изпълнение на отменително решение тя несъмнено би получила по-добра оценка на тестовете в рамките на центъра за оценяване, а само че такава възможност не е изключена. В това отношение в случая предпочитането на английски или френски език и изключването на всички останали официални езици на Съюза може да предостави предимство при тестовете на кандидатите, които владеят по-добре единия от тези два езика, и да е в ущърб на другите кандидати, за които случаят не е такъв. Следователно възражението за незаконосъобразност е допустимо.
Накрая, Общият съд разглежда допустимостта на обосноваването по отношение на ограничаването на избора на втори език с необходимостта да се наемат лица, които да бъдат незабавно оперативни. В това отношение констатацията, че английският и френският език вероятно са двата езика, чието владеене е най-разпространено в рамките на дирекциите, в които издържалите конкурса кандидати могат да бъдат назначени, сама по себе си не е достатъчна, за да се установят езиковите познания, които обективно могат да се изискват с оглед на особените функции, които назначените лица ще трябва да изпълняват. Всъщност е важно да се провери дали с оглед на особеното естество на длъжностите, които трябва да бъдат заети, владеенето само на един от тези два езика като втори език действително позволява на дадено новоназначено длъжностно лице да бъде незабавно оперативно, и евентуално да се провери дали задължението всички тестове в рамките на центъра за оценяване да бъдат проведени на втория език е годно да отговори на такава нужда. В случая, макар владеенето на френски език в съответната институция да е разпространено, като това не позволява да се изключи възможността издържал конкурса кандидат, който има само задоволителни познания по френски език, в крайна сметка да може да е оперативен, също така с оглед на особеното естество на длъжностите, които трябва да бъдат заети, не може да се приеме, че такъв издържал конкурса кандидат би бил незабавно оперативен съгласно изискванията на обявлението за конкурса.